《赋环波亭送杨校勘归豫章》
元代·乃贤

积水敞华构，参差带幽壑。微风动轻蘋，绿云泛珠箔。

天空夕阴动，川迥游鳞跃。徘徊沧洲梦，露下翠衾薄。

公子属鸣佩，逍遥陟延阁。微吟省树移，缓步庭花落。

放舟返春渚，言恣林泉乐。挥觞靡可留，怅望青山郭。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。